**2. KŪRYBINĖS UŽDUOTYS KAIP DRAUSMĖS PROBLEMŲ ĮVEIKOS PRADINĖS MOKYKLOS 1 – 4 KLASIŲ MUZIKOS PAMOKOSE: EMPIRINIS TYRIMAS**

**2.1 TYRIMO METODOLOGIJA**

Pasak R. Jones ir D. Wyse kūrybiškumas muzikos pamokose yra susijęs su organizuojamu darbu, tai yra su kūrybinėmis užduotimis (2013). Kūrybinės veiklos ieškojimas neapsieina be mokytojo atsidavimo, ryžto, užsispyrimo bei užsibrėžtų tikslų. Taigi, naujų metodų ir būdų paieška skatina mokytojus į darbo procesą pažvelgti kūrybiškai, kas, galimai inspiruoja kūrybiškas mokinių veiklas, padedančias susitvarkyti su neretai klasėje iškylančiomis drausmės problemomis. Siekiant išsiaiškinti kūrybiškumo, kūrybinių užduočių ir drausmės įveikų ryšį, 2016 metais kovo mėnesį buvo atliktas tyrimas, trukęs dvi savaites. Tyrimas buvo grindžiamas apibrėžta metodologine logika ir empirinio tyrimo metodika:

* Siekdama išsiaiškinti drausmės įveikas kūrybinių veiklų pagalba, tyrėja analizavo drausmės problemas psichologijoje ir edukologijoje. Buvo išstudijuota metodinė, mokslinė literatūra, taip pat, buvo remtasi asmenine bei kitų mokytojų patirtimi ugdymo įstaigose.
* Buvo pasirinkta kokybinio tyrimo strategija – stebėjimas, kuriuo siekta patikrinti vaikų elgesio pokyčius, taikant kūrybines užduotis, patvirtinti arba paneigti iškeltą hipotezę. Hipotezė teigė, kad kūrybinės veiksenos, kūrybiškumas, ne tik ugdo, bet ir padeda įveikti elgesio problemas bendrajame ugdyme.
* Kūrybinės užduotys atrinktos pagal muzikos pamokoje organizuojamas muzikines veiksenas: muzikos klausymą, vokalinį muzikavimą, ritmiką, instrumentinį muzikavimą. Kūrybinių užduočių pavyzdžiai pateikti 3 priede (žr. p. 60).
* Tyrime dalyvavo keturi mokiniai, kurie buvo atrinkti iš 1 – 4 klasės, vienas vaikas iš pirmos klasės, antras – antros ir t.t. Vaikai atrinkti remiantis nedrausmingo elgesio kriterijais: pastovus triukšmavimas pamokoje, trukdymas kitiems, užduočių neatlikimas pamokos metu ir t.t. Vaikus atrinko muzikos mokytoja – tyrimo autorė.

Remiantis metodinės, mokslinės literatūros analize, buvo sudarytas mokinių elgesio stebėjimo protokolas. Stebėjimo protokole buvo išskirtos galimos mokinių reagavimo į muzikines veiksenas ir kūrybinių užduočių atlikimo kategorijos, kurios išsišakojo į tam tikrus elgesio ir užduočių atlikimo kriterijus. Remiantis sudarytomis kategorijomis ir kriterijais siekta ištirti mokinių elgesį taikant kūrybines užduotis. *Lentelėje 2.1.1* pateiktas susistemintas stebėjimo protokolo turinys*.*

*2.1.1 lentelė*

**Stebėjimo protokolo turinys**

|  |  |
| --- | --- |
| ELGESYS | MOKINIŲ VEIKLOS KOKYBĖ |
| 1. Elgesys ruošiantis pamokai; | 1. Užduoties atlikimo nuoseklumas; |
| 2. Dėmesys prieš užduoties  paskelbimą; | 2. Užduoties atlikimo tikslumas; |
| 3. Atidumas skelbiant užduotį; | 3. Nuotaika atliekant užduotis; |
| 4. Užduoties supratimas; | 4. Abejingumas/Entuziazmas; |
| 5. Įsitraukimas į darbo procesą; | 5. Užduoties išbaigtumas; |

Pro

Protokolas suskirstytas į dvi kategorijas, pirmoji – elgesys, antroji – mokinių veiklos kokybė. Kiekviena kategorija buvo išskirta pagal elgesio ir muzikinės veiklos kriterijus. Pirmoji elgesio kategorija buvo išskirta pagal elgsenos, dėmesio, atidumo, užduočių supratimo, įsitraukimo į darbo procesą kriterijus. Mokinių veiklos kokybės kategorija nurodė atliekamo darbo kokybės kriterijus: užduočių nuoseklumą, tikslumą, atlikimo nuotaiką, būseną, patį užduoties atlikimą. Stebėjimo protokole prie kiekvieno kriterijaus buvo pateikti galimi mokinių reagavimo į veiksenas variantai. Užpildytas stebėjimo protokolas pateiktas 1 priede (žr. p. 51). Galimi mokinių reagavimo į užduotis variantai – galimų atsakymų pasirinkimas buvo pateikti tyrėjai ir ekspertams. Tuo būdu siekta ištirti kaip vaikas ruošėsi pamokai, kokia pašaline veikla užsiėmė, taip pat kiek jis buvo dėmesingas - kiek tiksliai atliko užduotį, ar atidumo ir dėmesio stoka netrukdė atlikti užduotis nuosekliai nuo pradžių iki galo. Taip pat stebėjimo protokole buvo pateikti galimi atsakymų variantai, susiję su vaikų muzikalumu ir kūrybiškumu. Remiantis galimų atsakymų įvairove, tyrėjai ir ekspertams buvo palikta galimybė juos papildyti. Užpildytas stebėjimo protokolas pateiktas 1 priede (žr. p. 51).

Siekiant pastiprinti tyrimo kokybę buvo sudaryti stebėjimo užrašai, kuriuose muzikos mokytoja ir kiti du ekspertai aprašė darbo eigą, vaikų reakciją į pateiktas užduotis, išsakė savo nuomonę bei apibendrino savo refleksiją. Šie stebėjimo užrašai pateikti 2 priede (žr. 2 p. 59).

Kaip buvo minėta, tyrimo protokolą užpildė trys asmenys: tyrėja (muzikos mokytoja), taip pat stebėjimo protokolas buvo pateiktas dvejiems ekspertams – antrai muzikos mokytojai ir psichologei, kurios turėjo patikslinti mokytojos vertinimą. Tyrėjos (muzikos mokytojos) vaidmuo pamokose buvo: aktyviai dalyvauti mokomajame procese, stebėti tiriamųjų elgesio pokyčius į pateiktas kūrybines užduotis. Tyrime dalyvavusios ekspertės – buvo pakviestos objektyviai įvertinti esamą situaciją, nes tiesiogiai tyrime dalyvaujanti tyrėja galėjo į organizuojamą procesą pažvelgti subjektyviai. Šiuo atveju, eksperčių vaidmuo tyrime buvo stebėti mokinių drausmės pokyčius bei įvertinti mokytojos, kaip aktyvios dalyvės ir stebėtojos įžvalgas.

Siekiant išsiaiškinti, kaip 1 – 4 klasių mokiniai įveikė drausmės problemas, pritaikius kūrybines užduotis, buvo atlikta gautų duomenų kokybinė analizė. Duomenims buvo suteikti pavadinimai, kategorijos, kriterijai. Prie kiekvieno kriterijaus pateikti pavyzdžiai iš analizuojamo teksto, pagrindžiantys tam tikrą gautą informaciją. Surinkti duomenys buvo susisteminti, atlikta lyginamoji analizė. Gauta informacija apibendrinta, rezultatai – įprasminti, pateikti lentelėse, diagramose, kurios bus eksponuojamos ir pristatomos antrajame tiriamosios dalies skyrelyje.