**DRAUSMĖS PROBLEMŲ ĮVEIKOS PRADINĖS MOKYKLOS 1 – 4 KLASIŲ MUZIKOS PAMOKOSE PASITELKIANT KŪRYBINES UŽDUOTIS**

**ĮVADAS**

**Temos aktualumas, ištirtumas, problema.**

Pasak psichoterapeutės Romos Šerkšnienės kompiuteriai, interneto įdiegimas, technologijos, kurios padeda ugdyti, kalbos įgūdžius, matematinius gebėjimus, pagerino mokymosi kokybę XXI a. vaikams. Tačiau, šių technologijų atsiradimas ir buvimas XXI a. – paradoksalus, nes internetas atveria plačias pažinimo duris, o žmogus, tarsi, tampa menkesniu informacijos tiekėju. Ši problema, kai žmogaus žinios nuvertėja prieš technologijas ir interneto galimybes, pasireiškia ir pedagoginėje veikloje. Mokytojai dažnai skundžiasi negalintys sudominti vaikų, neranda būdų, metodų, kaip vaikus įtraukti į mokomąją veiklą, motyvuoti. Iš to kyla nemažai drausmės problemų: atsiranda problematiškas elgesys, sunku suvaldyti, kontroliuoti klasę. Šią problemą iškelia S. Cowley savo knygoje ,,Kaip suvaldyti tas neklaužadas?” (2008). Joje pateikia pavyzdžių, patarimų ir idėjų, kaip su elegesio problemomis kovoti, kokius metodus naudoti. Vienas iš minėtos autorės siūlomų metodų - ,,vadovavimas klasei”. Pagrindiniai vadovavimo klasei komponentai - drausmė ir kontrolė, o vienas iš lemiančių drausmę ir kontrolę veiksnių yra pats mokytojas. Jis nurodo pagrindinį drausmingumo ugdymo kelią – mokinių veiklą ir darbą, aktyvina mokinių dėmesį, duoda įvairias užduotis, skatina vaikus drausminti save, atsakyti už savo elgesį (Butkienė, Kepalaitė, 1996). Tokį mokytojo elgesį, mokymo būdą, galima pavadinti demokratišku, tačiau yra pedagogų,taip pat ir muzikos pedagogų, kurie su drausmės problemomis kovoja per prievartą, pasitelkus autoritarinį valdymą, neskatina vaikų reflektuoti ir atsakyti už savo poelgius. Toks valdymas ir mokymo būdas – paklusti, gali būti viena iš nedrausmingo elgesio muzikos pamokoje priežasčių (Rinkevičius, 1993).

Drausmės problema muzikos edukologijos kontekste – aktuali, mažai tyrinėta tema, paskatinusi darbo autorę ieškoti atsakymų į **probleminius klausimus:**

1. kokios ugdytinio veiklos muzikos pamokoje galėtų veikti elgesio problemas?
2. kaip kūrybinės užduotys sąveikautų su drausme muzikos pamokoje?

Pasak Rinkevičiaus drausmė negali būti tik kontrolė, ji turi sąveikauti su pamokos kokybiniu aspektu, grindžiamu tarpusavio bendravimu, pasitikėjimu, geranoriškumu, mokytojo kūrybiškumu (Rinkevičius, 1993). Kaip teigia R. Girdzijauskienė (2004), Kūrybiškos asmenybės savybėmis laikytini originalumas, sklandumas, lankstumas, įžvalgumas, smalsumas, jautrumas, energingumas, savarankiškumas. Galbūt tai būtinos savybės padedančios siekti individualių mokymo, mokymosi tikslų ir pedagogui ir vaikui. Vaiko kūrybiškumui atsiskleisti padeda pedagogo kūrybiškumas, jo kūrybiškas darbo, ugdymo organizavimas. Kūrybingas pedagogas ,, <...> taiko kūrybiškumą skatinančius metodus, įtraukia vaikus į jų gabumus bei pomėgius atitinkančią kūrybinę veiklą” (Girdzijauskienė, 2004, p.28).

**Hipotezė**. Kūrybingo pedagogo pastangos taikyti kūrybiškus pamokos organizavimo metodus, ugdymo procese naudoti kūrybines užduotis, tikėtina, gali ne tik ugdyti žmogų, bet taip pat pagelbėti sprendžiant vaikų drausmės, elgesio problemas.

**Tyrimo objektas:** drausmės problemų įveikos pasitelkus kūrybines užduotis muzikos pamokose.

**Tyrimo tikslas:** ištirti pradinės mokyklos 1 – 4 klasių mokinių muzikos pamokose elgesio pokyčius taikant kūrybines užduotis.

**Tyrimo uždaviniai:**

1. Išanalizuoti mokslinę literatūrą apie vaikų drausmės problemas ugdymo įstaigose;
2. Sudaryti pradinio ugdymo muzikos pamokose naudojamų kūrybinių užduočių modelį, remiantis Lietuvos ir užsienio muzikos pedagogais;
3. Išsiaiškinti kūrybinių užduočių poveikį drausmei muzikos pamokose atliekant stebėjimą;
4. Apibendrinti ekspertų kontrolinio stebėjimo ir vertinimo rezultatus;
5. Pateikti tyrimo rezultatus bei juos apibendrinančias išvadas;

**Tyrimo metodai:**

•*teoriniai –* pedagoginės bei mokslinės litearatūros analizė, kūrybinių užduočių modeliavimas;

• *empiriniai –* mokslinis stebėjimas, kokybinė gautos medžiagos analizė.

**Tyrimo bazė ir imtis:** tyrimas atliekamas pradinėje mokykloje, tyrime dalyvauja atrinkti 4 mokiniai iš 1 – 4 klasės.

**Darbo struktūra:** bakalauro darbą sudaro įvadas, dvi dalys, išvados, literatūros sąrašas, santrauka (anglų kalba) ir priedai.