# 2. UGDYMO ŠIANDIENINĖJE MUZIKOS MOKYKLOJE BRUOŽŲ, REMIANTIS ABSOLVENTŲ MUZIKINĖS VEIKLOS PATIRČIŲ ANALIZE, TYRIMAS

## 2.1. Tyrimo metodologijos pagrindimas

Tyrimų muzikos mokyklose išvados rodo, kad tik 3 proc. muzikos mokyklų absolventų savo gyvenimą sieja su muzika ir renkasi tolesnes muzikos studijas (Gabnytė, Strakšienė, 2012). Siekiant konkrečiau apibendrinti žinomų tyrimų išvadas, šių metų vasario – balandžio mėnesiais buvo atliktas kokybinis tyrimas. Šiuo tyrimu buvo aiškinamasi muzikos mokyklų absolventų, nebesiejančių savo gyvenimo su muziko profesija, muzikinės veiklos patirtys, kurios buvo įgytos muzikos mokykloje. Tyrimui atlikti buvo pasirinktas interviu apklausos būdas.

Vadovaujantis anksčiau suformuota hipoteze, kad muzikos mokyklų absolventai galimai patyrė neigiamas muzikinės veiklos patirtis muzikos mokykloje ir siekiant ją patvirtinti, muzikos mokyklų absolventai buvo atrinkti **tikslinės atrankos (**Bitinas, Rupšienė, Žydžiūnaitė, 2008) būdu. Respondentai buvo atrinkti pagal šiuos kriterijus, kurie yra: galimai negatyvios absolventų muzikinės veiklos patirtys, neigiami muzikavimo įspūdžiai ar muzikos mokykloje patirtas psichologinis diskomfortas. Šiuo būdu buvo atrinkti šeši skirtingus demografinius duomenis turintys respondentai. Jie buvo skirtingo amžiaus, skalėje tarp 16 – 36 metų, iš to galima spręsti, kad muzikos mokyklas šie respondentai baigė 1995 – 2014 metais (skaičiuojant, kad respondentas muzikos mokyklą baigė būdamas 14 – 15 metų amžiaus). Tiriamųjų tarpe buvo vienas vyras ir penkios moterys. Keturi respondentai buvo dirbantys pardavimų vadybos, slaugos, muzikos vadybos, teisės srityse, du iš jų dar papildomai studijuoja. Du respondentai buvo moksleiviai. Trys tiriamieji gyveno Vilniuje, vienas – Kaune, o kiti du gyveno ir dirbo užsienyje – Didžiojoje Britanijoje ir Jungtinėse Amerikos Valstijose. Muzikos mokykloje respondentai pabaigė skirtingas specialybes: fortepijono, džiazo dainavimo, akordeono, solinio dainavimo, smuiko, chorinio dainavimo.

Interviu apklausa buvo atlikta dviem būdais: susitikus „akis-į akį“ bei siunčiant interviu į elektroninį paštą. Pirmuoju atveju buvo apklaustas vienas respondentas. Susitikimas truko vieną valandą. Tyrimas buvo atliekamas lygiavertiškumo tarp tyrėjo ir respondento principu, tyrėjas bendravo korektiškai, klausimus formulavo neprimesdamas savo nuomonės. Interviu metu, tyrėjas pakoregavo klausimų turinį, respondentui paprašius davė atsakymo pavyzdžių. Gavus žodinį respondento sutikimą, visas interviu pokalbis buvo įrašomas telefono diktofono pagalba bei konspektuojamas. Kadangi ir „akis-į akį“ ir interviu apklausos, interneto pagalba, metu yra reikšmingas bendradarbiavimas tarp tyrėjo ir respondento, todėl tyrimas buvo atliktas remiantis socialinių tyrimų etikos principais (Trochim, 2006, žr. Bitinas, Rupšienė, Žydžiūnaitė, 2008):

* Respondentas sutiko dalyvauti tyrime laisvanoriškai, nieko neverčiamas.
* Tyrėjas prisistatė, papasakojo apie savo tyrimą, supažindino respondentą su tyrimo tikslu, atsakė į iškilusius klausimus.
* Tyrėjas užtikrino iš tiriamojo ir apie tiriamąjį absolventą gautos informacijos konfidencialumą.
* Tyrėjas visuose tyrimo etapuose stengėsi apsaugoti respondentą nuo galimos emocinės žalos.
* Tyrėjas užtikrino respondentų anonimiškumą.

Siekiant kuo individualesnių ir įvairesnių absolventų atsakymų, buvo sudarytas pusiau struktūruotas interviu klausimynas. Klausimyną sudarė šie diagnostiniai blokai (žr. 1 lentelė).

*1 lentelė*

**Diagnostiniai blokai ir jų turinys**

|  |  |
| --- | --- |
| **DIAGNOSTINIS BLOKAS:** | **TIKSLAS:** |
| DEMOGRAFINIS | Išsiaiškinti respondentų demografinius duomenis. |
| MUZIKINĖ VEIKLA MUZIKOS MOKYKLOJE | Išsiaiškinti kokiomis muzikinėmis veiklomis užsiėmė tiriamieji ir kurios iš jų patiko/nepatiko. |
| BENDRADARBIAVIMAS SU SPECIALYBĖS MOKYTOJU | Siekiama išsiaiškinti, kokiomis asmeninėmis savybėmis pasižymėjo specialybės mokytojas ir kokį poveikį jis padarė ugdymui bei pačiam mokiniui |
| MUZIKOS MOKYMOSI MOTYVACIJA | Išsiaiškinti, koks buvo tiriamųjų motyvacijos lygmuo mokytis muzikos ir ar jis nekito. |
| MOKINIO EMOCINĖ SAVIJAUTA MUZIKINIO UGDYMO PROCESE | Siekiama išsiaiškinti, kokia buvo emocinė respondentų būsena muzikos mokyklos pamokų metu. |
| UGDYMO PROCESO VERTINIMAS MUZIKOS MOKYKLOJE | Siekiama išsiaiškinti respondentų nuomonę apie muzikinį ugdymą muzikos mokykloje. |

## 2.2. Tyrimo duomenų rezultatai ir jų analizė

Klausimai nr. 1 – 4 imtinai buvo priskirti diagnostiniam blokui, kuris vadinasi „Muzikinė veikla muzikos mokykloje“. Respondentams buvo užduotas klausimas „Kokiomis muzikinėmis veiklomis užsiėmėte muzikos mokykloje?“. Šio klausimo tikslas buvo sužinoti, kokias veiklas respondentas lankė muzikos mokykloje. Rezultatus matome lentelėje Nr. 2.

*2 lentelė*

**Absolventų dalyvavimas muzikos veiklose**

|  |  |
| --- | --- |
| Diagnostinis blokas | **„Muzikinė veikla muzikos mokykloje“** |
| 1. Klausimas | **„Kokiomis muzikinėmis veiklomis užsiėmėte muzikos mokykloje?“** |
| Respondentas X | „Solfedžio, ansamblis, specialybė (džiazo dainavimas), muzikos istorija.“ |
| Respondentas X2 | „Solfedžio, dirigavimas, chorinis dainavimas, fortepijono pamokos“. |
| Respondentas X3 | „Solfedžio, choras, ansamblis, specialybė (akordeonas)“. |
| Respondentas X4 | „Muzikos istorija, solfedžio, orkestras, fortepijonas, smuikas.“ |
| Respondentas X5 | „Solfedžio, choras, muzikos literatūra, fortepijonas, dainavimas.“ |
| Respondentas X 6 | „Solfedžio, choras, fortepijonas, muzikos istorija.“ |

Iš gautų rezultatų matome, kad muzikos mokykloje respondentai lankė 4 – 6 skirtingas disciplinas, iš to galime spręsti, kad jie buvo labai užimti. Galime daryti prielaidą, kad respondentai būdami muzikos mokyklos mokiniais, dažnai buvo pavargę, todėl tai turėjo įtakos jų emocinei būsenai mokymo(si) ar koncertų metu.

Antruoju klausimu respondentų buvo teirautasi, kuri iš jų išvardintų muzikinių veiklų labiausiai patiko. Buvo prašoma klausimo atsakymą pagrįsti. 3 lentelėje pateikiami absolventų atsakymai. Šio klausimo tikslas buvo sužinoti, kuri iš muzikinių veiklų respondentams labiausiai patiko ir kodėl. Taip pat buvo norima išsiaiškinti ar mokinys turėjo savo mėgstamą pamoką muzikos mokykloje, kokias emocijas jos metu patirdavo.

*3 lentelė*

**Mėgstamiausios absolventų muzikinės veiklos**

|  |  |
| --- | --- |
| Diagnostinis blokas | **„Muzikinė veikla muzikos mokykloje“** |
| 1. Klausimas | **„Kuri iš jūsų išvardintų muzikinių veiklų labiausiai patiko? Kodėl“** |
| Respondentas X | „Muzikos istorija, nes buvo viskas aišku: ką reikia padaryti, išmokti.“ |
| Respondentas X2 | „Solfedžio/chorinis dainavimas. Patiko dainuoti su kitais vaikais, dalyvauti koncertuose. Solfedžio patiko, nes mėgau diktantus.“ |
| Respondentas X3 | „Choras, choro atlikėjai turėdavo daugiausiai koncertų, tiek savo mieste, tiek išvykų koncertuoti visoje Lietuvoje. Chore jaučiausi saugiau, drąsiai, nebuvo baimės suklysti, netgi nebuvo jaudulio, kuris kankindavo sėdint vienam prieš minią žmonių su akordeonu.“ |
| Respondentas X4 | „Orkestras. Būdavo smagu susirinkti su visais draugais ir groti mėgstamus bei garsius kūrinius.“ |
| Respondentas X5 | „Daınavımas. Taı buvo mano specıalybė ır tık dėl to pradėjau lankytı muzıkos mokyklą.“ |
| Respondentas X6 | „Fortepijonas, nes buvo smagu groti ir dalyvauti koncertuose.“ |

Apžvelgus antrojo klausimo rezultatus galime daryti išvadas, kad visi respondentai turėjo savo mėgstamas pamokas muzikos mokykloje. Tarp respondentų įvardintų mėgstamiausios pamokos priežasčių, buvo paminėtas saugumo, aiškumo jausmas, džiaugsmas muzikuoti kartu su draugais, iš to galime spręsti, kad mokiniams svarbu ne tik pats muzikinis dalykas, bet ir atmosfera klasėje, mokytojos mokymo stilius bei jos pasirinkti metodai. Tik pusei respondentų mėgstamiausia pamoka buvo specialybė, tai rodo, kad kita pusė respondentų nusivylė pasirinkta specialybės pamoka ir didelė tikimybė, kad dėl to galėjo dingti muzikavimo malonumas.

Ketvirtoje lentelėje pateikiami respondentų atsakymai į trečiąjį klausimą. Jis buvo suformuotas siekiant išsiaiškinti ar mokiniai koncertuodavo, dalyvaudavo konkursuose. Šio klausimo „slaptas“ tikslas buvo išsiaiškinti ar mokiniai nebuvo prievarta verčiami dalyvauti, arba kaip tik priešingai – negaudavo teisės pademonstruoti savo išmoktų kūrinių.

*4 lentelė*

**Absolventų dalyvavimas koncertuose/konkursuose**

|  |  |
| --- | --- |
| Diagnostinis blokas | **„Muzikinė veikla muzikos mokykloje“** |
| 1. Klausimas | **„Kaip dažnai koncertuodavote, dalyvaudavote muzikiniuose konkursuose kol mokėtės muzikos mokykloje? Ar jums patiko tai daryti?“** |
| Respondentas X | „Tik per Kalėdinį koncertą, nes mokyklos valdžia neskyrė dėmesio džiazo skyriui, dėl tos pačios priežasties nedalyvaudavau konkursuose.“ |
| Respondentas X2 | „Koncertuodavome kas mėnesį arba dažniau. Labai patikdavo“. |
| Respondentas X3 | „Muzikos mokykla solo pasirodymus organizuodavo kartą ar du per metus, choro pasirodymai būdavo dažnesni, kiekvienai progai (kovo 8-oji, Lukšių miestelio mero rinkimai, pasaulinė muzikos diena ir t.t.). Būtent tai, kad yra galimybė pakeisti aplinką, kažkur išvykti ir buvo vienintelis ankstinas lankyti muzikos mokyklą.“ |
| Respondentas X4 | „Mažai dalyvaudavau koncertuose ar konkursuose. Nepatikdavo, stipriai jaudindavausi, dėl to nedalyvaudavau savo noru.“ |
| Respondentas X5 | „Gan dažnaı, man taı labaı patıko.“ |
| Respondentas X6 | „Koncertuodavau dažnai, man patikdavo. Konkurse dalyvavau tik vieną kartą, nelabai patiko.“ |

Rezultatai parodė, kad dažnai koncertuodavo keturi respondentai ir jiems tai patikdavo. Du respondentai nedalyvaudavo koncertuose dėl skirtingų priežasčių: respondentas X – nes muzikos mokyklos vadovybė neorganizuodavo džiazo skyriaus koncertų, o respondentas X4 nedalyvaudavo koncertuose sąmoningai, nes jautė didelę scenos baimę. Konkursuose nedalyvaudavo net 5 iš 6 respondentų. X6 respondentas dalyvavo tik vieną kartą, bet dalyvavimas nesuteikė džiaugsmo. Rezultatai džiugina, kad nė vienas apklaustasis nepatyrė spaudimo koncertuoti viešai.

Ketvirtojo interviu klausimo tikslas buvo atskleisti, kokia muzikinė veikla muzikos mokykloje respondentams labiausiai nepatiko ir kodėl. Tokiu būdu buvo bandoma išsiaiškinti ar nepatiko pati muzikinė veikla, ar jos mokytojas. Rezultatus matome penktoje lentelėje.

*5 lentelė*

**Absolventų mažiausiai mėgstamos muzikinės veiklos**

|  |  |
| --- | --- |
| Diagnostinis blokas | **„Muzikinė veikla muzikos mokykloje“** |
| 1. Klausimas | **„Kuri iš jūsų išvardintų muzikinių veiklų labiausiai nepatiko? Kodėl?“** |
| Respondentas X | „Fortepijonas, nes mokytoja buvo sovietinė, pagal standartus ugdanti, neleidžianti pasireikšti.“ |
| Respondentas X2 | „Fortepijono pamokos. Nepatiko gamų įskaitos ir įtampa jų metu“. |
| Respondentas X3 | „Labiausiai nepatiko pianino pamokos, kurios buvo kaip antras privalomas instrumentas. Jį reikėjo rinktis prievarta. Labai nepatiko pianino mokytoja. Ji rūkydavo, nuo to įsiskaudėdavo galvą, ji mane priversdavo drebėti ir verkti savo rėkimu, o kai jau iš baimės drebančiomis rankomis nepataikydavau į pianino klavišus, tada trankydavo tiek per pirštus, tiek per pakaušį.“ |
| Respondentas X4 | „Muzikos istorija. Buvo blogi santykiai su mokytoja, neaiškiai išdėstoma informacija.“ |
| Respondentas X5 | „Prıvalomas dalykas – fortepijonas. Nenorėjau grotı ır mokytoja buvo labaı nemalonı: rūkydavo, būdavo išgėrus, šaukdavo, daužydavo per pirštus. Visi mokiniai jos bijojo, vien dėl šios mokytojos daug kas nebetekdavo noro muzikuoti.“ |
| Respondentas X6 | „Solfedžio, nes tai sunkus dalykas ir jo nesuprasdavau.“ |

Apibendrinant ketvirtojo klausimo rezultatai atskleidė probleminę situaciją: net 4 respondentai labiausiai nemėgo fortepijono pamokų, nes nepatiko įtampa ir smurtaujanti, gerianti bei rūkanti fortepijono mokytoja. Du respondentai patyrė ir fizinį mokytojos smurtą. Respondentas X4 kaip nemėgstamą dalyką įvardijo muzikos istoriją, bet dėl tų pačių priežasčių kaip ir kiti keturi respondentai – dėl netinkamos mokytojos. Kadangi buvo apklausti tik šie respondentai, todėl galime daryti prielaidą, kad patyrusių muzikos mokytojo netinkamą elgesį, muzikos mokyklos mokinių buvo daugiau. Respondentas X6 labiausiai nemėgo solfedžio. Jis nemėgstamą dalyką apibūdino kaip nesuprantamą ir sunkų. Apibendrinant šio klausimo rezultatus galime teigti, kad tai vienintelis absolventas, kuris nemėgo paties muzikinio dalyko, o ne jo mokytojo.

Apibendrinant diagnostinį bloką „Muzikinė veikla muzikos mokykloje“ galime daryti išvadas, kad kalbėdami apie mėgstamą muzikinį dalyką mokiniai pamini saugumo, aiškumo jausmus, taip pat mokiniams svarbu ne tik pats muzikinis dalykas, bet ir atmosfera klasėje, mokytojos mokymo stilius bei jos pasirinkti metodai. Tik pusei respondentų mėgstamiausia pamoka buvo specialybė. Nė vienas respondentas nepaminėjo, kad buvo spaudžiamas koncertuoti ar dalyvauti konkursuose, šie rezultatai džiugina. Didžioji dalis respondentų labiausiai nemėgo fortepijono pamokų, net 5 iš 6 respondentų kalbėdami apie nemėgstamą muzikos pamoką teigė, jog nemėgsta mokytojos dėstančios tą pamoką, taip pat vienas respondentas patyrė fizinį ir psichologinį mokytojos smurtą.